Boek: 'Dol heuning' – SJ Naude | Maroela Media
In 'n boomryke Johannesburgse woonbuurt koester 'n paar hul seuntjie terwyl hul skoonmaker se kind die volle trefkrag van die land se ongeregtighede ervaar.
In die yslandskap van Reykjavik neem 'n vrou dol heuning saam met die man wat haar vir 'n ander verruil het en bring hulle 'n angswekkende laaste aand saam met 'n gewelddadige Rus en sy metgesel deur.
Terwyl twee minnaars in New England aan die wreedheid van hul gasheer uitgelewer word toe sy menslikheid hom verlaat, ontferm 'n ma haar oor 'n straatkind op Park-stasie.
Die verhaalsiklus wat die kroon span, vertel hoe 'n jong Namibiër en sy Japannese vriendin –'n jong wiskundige vir wie elektroniese musiek 'n meditasie is – saam 'n tragedie in die berge en 'n nag in 'n beklemmende chateau met 'n donker poel vol glimmende palings beleef.
Ná die veelbekroonde Alfabet van die voëls publiseer SJ Naudé 'n tweede bundel kortverhale wat ontstel, verras, en bowenal bekoor.